Па ўмовах Брэсцкага міру, падпісанага 3 сакавіка 1918 г., дэмаркацыйная лінія праходзіла ў непасрэднай блізкасці ад Шуміліншчыны па лініі Расоны – Полацк – Бешанковічы – Орша. Становішча было вельмі напружаным. Германскія войскі, парушаючы ўмовы дамовы, спрабавалі пашырыць зону акупацыі і наблізіцца да Віцебска. Часткі маладой Чырвонай Арміі і партызанскія атрады аказвалі захопнікам упартае супраціўленне. У Мішневічах і Казьянах былі створаны партызанскія атрады, якія ўліліся пазней у Чырвоную Армію. 4-ы Мішневіцкі партызанскі атрад 17 мая 1918 г. увайшоў у склад 1-га пяхотнага чырвонаармейскага палка ім. Віцебскага Саўдэпа.